Document ID: 32008D0968

KOMISJONI OTSUS,
12. detsember 2008,
millega antakse luba Mortierella alpinast saadud arahhidoonhapperikka õli turuleviimiseks toidu uuendkoostisosana Euroopa Parlamendi ja nõukogu määruse (EÜ) nr 258/97 alusel
(teatavaks tehtud numbri K(2008) 8080 all)
(Ainult ingliskeelne tekst on autentne)
(2008/968/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
ning arvestades järgmist:
(1)
18. juunil 1999 esitas äriühing Abbott Laboratories (nüüd Suntory Limited, Jaapan) Madalmaade pädevale asutusele taotluse Mortierella alpinast saadud arahhidoonhapperikka õli turuleviimise kohta toidu uuendkoostisosana.
(2)
19. oktoobril 2005 väljastas Madalmaade pädev toiduhindamisasutus oma esialgse hindamisaruande. Kõnealuses aruandes jõudis ta järeldusele, et Mortierella alpinast saadud arahhidoonhapperikast õli võib ohutult kasutada imiku piimasegudes ja enneaegselt sündinud imikute piimasegudes.
(3)
Komisjon edastas esialgse hindamisaruande 17. novembril 2005 kõikidele liikmesriikidele.
(4)
Määruse (EÜ) nr 258/97 artikli 6 lõikes 4 sätestatud 60päevase ajavahemiku jooksul esitati kooskõlas kõnealuse sättega põhjendatud vastuväited toote turustamise kohta.
(5)
Seepärast konsulteeriti 26. juunil 2007 Euroopa Toiduohutusametiga (EFSA).
(6)
10. juulil 2008 võttis EFSA vastu dieettoiduainete, toitumise ja allergia teaduskomisjoni arvamuse komisjoni päringu kohta Mortierella alpinast saadud seeneõli ohutuse suhtes (Opinion of the Scientific Panel on dietetic Products, Nutrition and Allergies on a request from the Commission related to the safety of „fungal oil from Mortierella alpina”).
(7)
Arvamuses jõudis EFSA järeldusele, et Mortierella alpinast saadud seeneõli on imiku piimasegudes ja jätkupiimasegudes kasutatava arahhidoonhappe ohutu allikas.
(8)
Komisjoni 22. detsembri 2006. aasta direktiivi 2006/141/EÜ (imiku piimasegude ja jätkupiimasegude kohta ning millega muudetakse direktiivi 1999/21/EÜ) (2) I ja II lisas määratakse kindlaks imiku piimasegudesse ja jätkupiimasegudesse pikaahelaliste polüküllastumata rasvhapete (20 ja 22 süsinikuaatomit) ja eelkõige arahhidoonhappe lisamise eeskirjad.
(9)
Teadusliku hindamise põhjal on kindlaks tehtud, et Mortierella alpinast saadud seeneõli vastab määruse (EÜ) nr 258/97 artikli 3 lõikes 1 sätestatud kriteeriumidele.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Lisas kirjeldatud Mortierella alpinast saadud seeneõli võib viia ühenduse turule toidu uuendkoostisosana kasutamiseks imikute piimasegudes ja jätkupiimasegudes vastavalt direktiivi 2006/141/EÜ artiklis 2 esitatud määratlusele ning enneaegsete imikute piimasegudes.
Mortierella alpinast saadud seeneõli lisamine imikute piimasegudesse ja jätkupiimasegudesse piiratakse selle arahhidoonhappe sisaldusega direktiivi 2006/141/EÜ I lisa punktis 5.7 ja II lisa punktis 4.7 esitatud eeskirjade kohaselt. Seda kasutatakse enneaegsete imikute piimasegudes vastavalt nõukogu 3. mai 1989. aasta direktiivi 89/398/EMÜ (3) (eritoiduks ettenähtud toiduaineid käsitlevate liikmesriikide õigusaktide ühtlustamise kohta) sätetele.
Artikkel 2
Nimetus, mis kantakse käesoleva otsusega lubatud toidu uuendkoostisosa sisaldava toiduaine märgisele, on „Mortierella alpinast saadud õli”.
Artikkel 3
Otsus on adresseeritud äriühingule Beverage & Food Company, Suntory Limited, 2-4-1 Shibakoen Minato-ku, Tokyo, Jaapan.
Brüssel, 12. detsember 2008

Labels: 0
3
17